CELEX: 62016TN0153
Language: mt
Date: 2016-04-08 00:00:00
Title: Kawża T-153/16: Rikors ippreżentat fit-8 ta’ April 2016 – Acerga vs Il-Kunsill

6.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 200/28
            
         Rikors ippreżentat fit-8 ta’ April 2016 – Acerga vs Il-Kunsill
   (Kawża T-153/16)
   (2016/C 200/40)
   Lingwa tal-kawża: l-Ispanjol
   
      Partijiet
   
   
      Rikorrenti: Asociación de armadores de cerco de Galicia (Acerga) (Sada, Spanja) (rappreżentant: B. Huarte Melgar, avukat)
   
      Konvenut: Il-Kunsill tal-Unjoni Ewropea
   
      Talbiet
   
   
               —
            
            
               tannulla r-Regolament tal-Kunsill (UE) 2016/72, tat-22 ta’ Jannar 2016, li jistabbilixxi l-opportunitajiet tas-sajd għall-2016 għal ċerti stokkijiet tal-ħut u ċerti gruppi ta’ stokkijiet tal-ħut, u r-Regolament tal-Kunsill (UE) 2016/458, tat-30 ta’ Marzu 2016, li jemenda r-Regolament (UE) 2016/72 fir-rigward ta’ ċerti opportunitajiet tas-sajd;
            
         
               —
            
            
               tikkundanna lill-Kunsill tal-Unjoni Ewropea għall-ispejjeż tar-rikorrenti f’din il-kawża.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka ħames motivi.
   
               1.
            
            
               L-ewwel motiv ibbażat fuq il-ksur tal-prinċipju ta’ stabbiltà relattiva.
               F’dan ir-rigward, meta dejjem jiġu applikati l-istess kwoti ta’ tqassim ta’ opportunitajiet tas-sajd, ma jitqisux ir-reġjuni ta’ Stati Membri li ssieħbu fil-KEE mill-1981 u li l-popolazzjoni lokali tagħhom illum (u f’dak iż-żmien) tiddependi ħafna fuq is-sajd. Konsegwentement, l-għan stess ta’ stabbiltà relattiva ma huwiex osservat. Barra minn hekk, anki jekk wieħed jaċċetta dan il-kriterju ta’ tqassim fiss, dawn il-kwoti nbidlu matul iż-żmien, u għalhekk, bi ksur tal-kriterju ta’ stabbiltà relattiva.
            
         
               2.
            
            
               It-tieni motiv huwa bbażat fuq il-ksur tal-għan ta’ ħolqien ta’ benefeċċji ekonomiċi, soċjali u ta’ impjieg, previst fl-Artikolu 2, 2 § 1 PPC 2013, minħabba li ma tqisux ir-reġjuni Spanjoli li l-popolazzjoni lokali tagħhom tiddependi ħafna fuq is-sajd.
            
         
               3.
            
            
               It-tielet motiv huwa bbażat fuq il-ksur tal-prinċipju ta’ nondiskriminazzjoni peress li l-leġiżlazzjoni inkwistjoni tapplika l-prinċipju ta’ stabbiltà b’mod differenti għal sitwazzjonijiet identiċi.
            
         
               4.
            
            
               Ir-raba’ motiv ibbażat fuq il-ksur tal-prinċipju ta’ solidarjetà, imsemmi fl-Artikolu 3 TFUE.
               F’dan ir-rigward, kemm it-tqassim tal-kwoti tas-sajd nazzjonali (ibbażat fuq l-istabbiltà relattiva) msemmi fir-Regolament (UE) 2016/72 kif ukoll il-miżuri aċċessorji għall-kontroll tal-isforz tas-sajd ma japplikawx bl-istess mod fl-Istati Membri kollha.
            
         
               5.
            
            
               Il-ħames motiv ibbażat fuq il-ksur tal-prinċipju tal-ekonomija tas-suq miftuħa u tal-kompetizzjoni ħielsa, kif ukoll tal-prinċipju tal-libertà fundamentali tal-Unjoni Ewropea tal-moviment tal-kapital.
               F’dan ir-rigward, ir-Regolament (UE) 2016/72 ma jsemmix il-possibbiltà ta’ skambju tal-kwoti tas-sajd permezz ta’ drittijiet tas-sajd negozjabbli bejn impriżi jew organizzazzjoni ta’ produtturi tal-Istati Membri tal-Unjoni Ewropea.